Etter avtale med Clear Channel, utplasserte Lange plakater med teksten «No one is Illegal» på reklameboards i Oslo og på Oslo lufthavn Gardermoen. Teksten var speilvendt, og var et strategisk grep for å få betrakteren til å stoppe opp og anstrenge seg, som er et triks man ofte bruker i reklamebransjen. Tittelen er hentet fra et verk av Bruce Naumann fra 1973, der han speilvender ordene «Pay Attention Motherfuckers». Grepet skjerper betrakterens oppmerksomhet, samtidig som oppmerksomheten kommenteres. Teksten har et tydelig antirasistisk budskap som omhandler asyl- og flyktningdebatten. Formålet var å skape diskusjon rundt bruken av det offentlige rom ved at det er holdninger som selges, istedenfor produkter fra kommersielle aktører. Prosjektet tydeliggjorde hvordan pengemakten eier det offentlige rommet. Utsagnet «No one is illegal» forklarer Lange med: Utsagnet kan oppfattes på forskjellige måter: At alle, i det øyeblikket de er født og finnes til, har lik rett til livet. At det ikke går an at et menneske er ulovlig. Det går inn i en diskusjon om nasjonalstaten, grenser og hva disse konstruksjonene egentlig er.» "No one is illegal" er hovedslagordet til antirasistiske bevegelser i hele Europa, og brukes ofte i demonstrasjoner som må tilkjempe sin plass i gatebildet. Prosjektet handlet om å forflytte utsagnet i de ulike offentlige sfærene. Ved å bruke de opplyste reklameboardsene, fikk utsagnet plutselig en annen status.